KIRJALLINEN KYSYMYS E-0270/03 esittäjä(t): Giacomo Santini (PPE-DE) neuvostolle. Työpaikkojen häviäminen Keski- ja Itä-Euroopan maiden rajoilla.



Virallinen lehti nro 222 E , 18/09/2003 s. 0176 - 0177



KIRJALLINEN KYSYMYS E-0270/03 esittäjä(t): Giacomo Santini (PPE-DE) neuvostolle (6. helmikuuta 2003) Aihe: Työpaikkojen häviäminen Keski- ja Itä-Euroopan maiden rajoilla EU:n laajentuminen toukokuussa 2004 KIE-maihin aiheuttaa väistämättä satojen työpaikkojen häviämisen rajoilla, joilla tähän asti on ollut tulli- ja kuljetustoimintaa sekä niiden liitännäistoimintoja. Joillakin rajoilla, kuten Italian Slovenian vastaisella itärajalla 90 prosenttia välittömästi tai välillisesti huolinnassa tai siihen liittyvissä toiminnoissa nykyisin työskentelevistä jää työttömiksi. Konkreettisten ongelmien kuten työpaikkojen häviämisen ja monille perheille koittavan kriisin lisäksi aiheutuu myös taloudellisia vahinkoja, jotka liittyvät kokonaisten työalojen ammattitaidon katoamiseen ja vuosien työssä ja perinteissä kehittyneen inhimillisen ja kulttuurisen perinnön menettämiseen. 1. Mihin toimiin neuvosto aikoo ryhtyä EU:n historiallisesta laajentumisesta pahasti kärsivien ammattikuntien auttamiseksi? 2. Eikö olisi aiheellista laatia direktiiviehdotus, jolla helpotettaisiin nykyisiltä ulkorajoilta katoavissa ammateissa työskentelevien työntekijöiden sijoittumista uusiin ammatteihin? 3. Onko mahdollista tehdä poikkeus nykyisiin valtiontukia koskeviin säännöksiin ja laatia korvaussuunnitelma yrityksille, jotka joutuvat luopumaan toiminnastaan? 4. Missä määrin ehdokasvaltioita voidaan pyytää osallistumaan näihin korvauksiin? Vastaus (13. toukokuuta 2003) Euroopan unionin laajentuminen on historiallinen tilaisuus rauhan ja hyvinvoinnin lujittamiseksi Euroopassa. Onnistuakseen laajentumisella on oltava yleisen mielipiteen mahdollisimman laaja tuki sekä jäsenvaltioissa että jäsenyyteen valmistautuvissa kymmenessä maassa. On selvää, että laajentumiseen liittyy myös pelkoja, jotka aiheutuvat mahdollisesta kilpailun kovenemisesta kyseisten maiden raja-alueilla. Vastauksena kyseisiin huoliin komissio esitti neuvostolle Nizzan Eurooppa-neuvoston kehotuksesta heinäkuussa 2001 rajaseutuja koskevan toimintasuunnitelman(1). Suunnitelma koskee 23 aluetta ja noin 33 miljoonaa asukasta, ja sen tarkoituksena on helpottaa siirtymistä kohti taloudellista yhdentymistä. Euroopan parlamentin aloitteesta on lisäksi luotu erityinen budjettikohta kyseisten alueiden hyväksi toteutettavien kokeiluhankkeiden rahoittamiseksi. Budjettikohdassa oli vuonna 2002 yhteensä 20 miljoonaa euroa erilaisiin hankkeisiin erityisesti pienten ja keskisuurten yritysten tukemiseksi aloilla, joihin laajentuminen vaikuttaa. Tämän lisäksi raja-alueet saavat jo (tai saavat liittymisen yhteydessä) huomattavaa tukea rakennerahastoista, erityisesti Interreg-ohjelman puitteissa. Lisäksi neuvosto kehottaa arvoisaa parlamentin jäsentä kääntymään suoraan komission puoleen saadakseen yksityiskohtaisia tietoja mahdollisuuksista, joita yrityksille avautuu komission valtiontuista alueellisella tasolla määrittelemien suuntaviivojen täytäntöönpanon yhteydessä laajentumisesta aiheutuvista erityisistä ongelmista selviytymiseksi. (1) KOM(2001) 437 lopullinen, 25. heinäkuuta 2001.